CELEX: 52021PC0678
Language: da
Date: 2021-10-27
Title: Forslag til RÅDETS AFGØRELSE om den holdning, der skal indtages på Den Europæiske Unions vegne i forbindelse med konventionen om beskyttelse af Middelhavets havmiljø og kystområder ("Barcelonakonventionen"), vedrørende vedtagelsen af en afgørelse om at vedtage regionale planer inden for rammerne af artikel 15 i protokollen om beskyttelse af Middelhavet mod forurening fra landbaserede kilder ("LBS-protokollen") om rensning af byspildevand og håndtering af spildevandsslam

EUROPA-KOMMISSIONEN
            Bruxelles, den 27.10.2021
            COM(2021) 678 final
            2021/0355(NLE)
            
            Forslag til
            RÅDETS AFGØRELSE
            om den holdning, der skal indtages på Den Europæiske Unions vegne i forbindelse med konventionen om beskyttelse af Middelhavets havmiljø og kystområder ("Barcelonakonventionen"), vedrørende vedtagelsen af en afgørelse om at vedtage regionale planer inden for rammerne af artikel 15 i protokollen om beskyttelse af Middelhavet mod forurening fra landbaserede kilder ("LBS-protokollen") om rensning af byspildevand og håndtering af spildevandsslam
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag vedrører den holdning, der skal indtages på Unionens vegne på det 22. møde mellem de kontraherende parter i konventionen om beskyttelse af Middelhavets havmiljø og kystområder ("Barcelonakonventionen") og protokollerne hertil vedrørende en afgørelse om at vedtage regionale planer inden for rammerne af artikel 15 i protokollen om beskyttelse af Middelhavet mod forurening fra landbaserede kilder ("LBS-protokollen") om rensning af byspildevand og håndtering af spildevandsslam.
            
            
               2.Baggrund for forslaget
            
            
               2.1.Konvention om beskyttelse af Middelhavets havmiljø og kystområder og protokollerne hertil
            
            
               Barcelonakonventionen og de syv protokoller hertil, som er vedtaget inden for rammerne af handlingsplanen for Middelhavet, udgør den vigtigste regionale retligt bindende multilaterale miljøaftale for Middelhavet.
            
            
               Protokollen om beskyttelse af Middelhavet mod forurening fra landbaserede kilder ("LBS-protokollen") er en af de syv protokoller til Barcelonakonventionen. Den har til formål, at der træffes alle passende foranstaltninger til i videst muligt omfang at forebygge, nedbringe og eliminere forurening af Middelhavet forårsaget af dumpning af affald eller andre stoffer.
            
            
               Den Europæiske Union er part i LBS-protokollen (ændret)
                  1
               . 
            
            
               2.2.Mødet mellem de kontraherende parter i Barcelonakonventionen og protokollerne hertil  
            
            
               Mødet mellem de kontraherende parter i Barcelonakonventionen og protokollerne hertil samler ministre og højtstående embedsmænd, der repræsenterer alle kontraherende parter i Barcelonakonventionen og protokollerne hertil. De kontraherende parter mødes den 7.-10. december 2021 i Antalya, Tyrkiet.
            
            
               I Barcelonakonventionens artikel 25 fastsættes det, at Den Europæiske Union ("Unionen") udøver sin stemmeret med et antal stemmer svarende til antallet af de af dens medlemsstater, der er kontraherende parter i denne konvention samt i en eller flere af protokollerne hertil. Unionen udøver ikke sin stemmeret, når medlemsstaterne udøver deres, og omvendt. 
            
            
               I henhold til LBS-protokollens artikel 15, stk. 1, træffes afgørelser om vedtagelse af handlingsplaner, programmer og foranstaltninger med et flertal på to tredjedele af de tilstedeværende og stemmeafgivende kontraherende parter. 
            
            
               2.3.Den retsakt, der skal vedtages på det 22. møde mellem de kontraherende parter i Barcelonakonventionen og protokollerne hertil
            
            
               De kontraherende parter i Barcelonakonventionen og protokollerne hertil skal godkende en afgørelse om vedtagelse af regionale planer inden for rammerne af artikel 15 i LBS-protokollen om rensning af byspildevand og håndtering af spildevandsslam ("den påtænkte retsakt").
            
            
               Formålet med den påtænkte retsakt er at vedtage to regionale planer: en regional plan, som vil opgradere flere aspekter af den nugældende regionale plan for rensning af byspildevand, og en ny regional plan for håndtering af spildevandsslam (begge i det følgende benævnt de "regionale planer"). 
            
            
               De regionale planer får bindende virkning for Unionen i henhold til LBS-protokollens artikel 15, stk. 3. 
            
            
               3.Den holdning, der skal indtages på Unionens vegne
            
            
               Den påtænkte regionale plan for rensning af byspildevand udgør en væsentlig opstramning i forhold til den tidligere regionale plan for nedbringelse af BOD5. Navnlig er emissionsgrænseværdierne blevet udvidet, således at de omfatter de mest relevante forurenende stoffer, der findes i udledt, renset spildevand, herunder genvundet spildevand og industrispildevand.
            
            
               De foreslåede foranstaltninger i den nye regionale plan for håndtering af spildevandsslam omfatter: spildevandsslams forskellige anvendelsesformål, grænseværdier for patogenindholdet og indholdet af tungmetaller i biosolider til landbrugsformål, aspekter vedrørende anvendelse af slam til nyttiggørelse af energi og næringsstoffer og kontrolovervågning af kvaliteten af spildevandsslam fra spildevandsrensningsanlæg.
            
         
         
            
               Det er nødvendigt med en EU-holdning på grund af det påtænkte forslags retligt bindende virkninger.  
            
            
               Forslaget er i overensstemmelse med Unionens ambition inden for rammerne af den grønne pagt om at mindske forureningen og forbedre miljøbeskyttelsen. Det foreslås derfor, at Unionen støtter vedtagelsen af den påtænkte retsakt.
            
            
               4.Retsgrundlag
            
            
               4.1.Proceduremæssigt retsgrundlag
            
            
               4.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ. 
            
            
               4.1.2.Princippernes anvendelse på det foreliggende tilfælde
            
            
               Mødet mellem de kontraherende parter i Barcelonakonventionen og protokollerne hertil er et organ, der er nedsat ved en aftale, nemlig Barcelonakonventionen.
            
            
               Med den påtænkte retsakt vedtages regionale planer inden for rammerne af artikel 15 i LBS-protokollen om rensning af byspildevand og håndtering af spildevandsslam, og vedtagelsen heraf udgør derfor en retsakt, der har retsvirkninger. 
            
            
               Den påtænkte retsakt supplerer eller ændrer ikke den institutionelle ramme for Barcelonakonventionen og protokollerne hertil.
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               4.2.Materielt retsgrundlag
            
            
               4.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har et dobbelt formål eller består af to elementer, og det ene af disse formål eller elementer kan bestemmes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, have et enkelt materielt retsgrundlag, nemlig det, der kræves af det primære eller fremherskende formål eller element.
            
            
               4.2.2.Princippernes anvendelse på det foreliggende tilfælde
            
            
               Den påtænkte retsakts primære formål og indhold vedrører miljøbeskyttelse.
            
            
               Det materielle retsgrundlag for den foreslåede afgørelse er derfor artikel 192, stk. 1, i TEUF.
            
            
               4.3.Konklusion
            
            
               Retsgrundlaget for den foreslåede afgørelse bør være artikel 192, stk. 1, sammenholdt med artikel 218, stk. 9, i TEUF.
            
         
         
            
               2021/0355 (NLE)
            
            
               Forslag til
            
            
               RÅDETS AFGØRELSE
            
            
               om den holdning, der skal indtages på Den Europæiske Unions vegne i forbindelse med konventionen om beskyttelse af Middelhavets havmiljø og kystområder ("Barcelonakonventionen"), vedrørende vedtagelsen af en afgørelse om at vedtage regionale planer inden for rammerne af artikel 15 i protokollen om beskyttelse af Middelhavet mod forurening fra landbaserede kilder ("LBS-protokollen") om rensning af byspildevand og håndtering af spildevandsslam
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 192, stk. 1, sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Den ændrede protokol om beskyttelse af Middelhavet mod forurening fra landbaserede kilder og aktiviteter ("LBS-protokollen") blev indgået af Unionen ved Rådets afgørelse 1999/801/EF
                  2
                og trådte i kraft den 11. maj 2008. 
            
            
               (2)I henhold til LBS-protokollens artikel 15 kan der på mødet mellem de kontraherende parter i Barcelonakonventionen og protokollerne hertil vedtages regionale handlingsplaner med foranstaltninger og tidsplaner for deres gennemførelse.
            
            
               (3)De kontraherende parter i Barcelonakonventionen og protokollerne hertil skal på det 22. møde den 7.-10. december 2021 vedtage regionale planer inden for rammerne af artikel 15 i LBS-protokollen om rensning af byspildevand og håndtering af spildevandsslam. 
            
            
               (4)Den holdning, der skal indtages på Unionens vegne på mødet mellem de kontraherende parter i Barcelonakonventionen og protokollerne hertil, bør fastlægges, da der ved den påtænkte afgørelse vil blive vedtaget regionale planer, som får bindende virkning for Unionen i henhold til LBS-protokollens artikel 15, stk. 3. 
            
            
               (5)Eftersom formålet med de påtænkte regionale planer går ud på at ajourføre kravene vedrørende beskyttelse af Middelhavet, ændre Unionens internationale forpligtelser og ambitioner og forbedre beskyttelsen af miljøet, foreslås det, at Unionen støtter vedtagelsen af afgørelsen —
            
            
               VEDTAGET DENNE AFGØRELSE:
            
            
               Artikel 1
            
            
               Den holdning, der skal indtages på Unionens vegne på det 22. møde mellem de kontraherende parter i Barcelonakonventionen og protokollerne hertil, skal være at støtte vedtagelsen af afgørelsen om at vedtage regionale planer inden for rammerne af artikel 15 i protokollen om beskyttelse af Middelhavet mod forurening fra landbaserede kilder ("LBS-protokollen") om rensning af byspildevand og håndtering af spildevandsslam.
            
            
               Artikel 2
            
            
               Denne afgørelse er rettet til Kommissionen.
            
            
               Udfærdiget i Bruxelles, den […].
            
            
               
                     På Rådets vegne
               
            
         
         
            
               
                     Formand
               
            
         
         
            
                  
                     (1)
                  
                        EFT L 322 af 14.12.1999, s. 18.
               
               
                  
                     (2)
                  
                        EFT L 322 af 14.12.1999, s. 18.